钦定古今图书集成/方舆汇编/职方典/第1085卷 > 《观止亭记》前人
## 钦定古今图书集成/方舆汇编/职方典/第1085卷 > 《观止亭记》前人

莆西北诸泉，则使华陂为之尾，溯陂而溪，以达于濑，
五里而遥，陂受泻，溪受潴，濑受湍濑，石平铺软翠，鳞
鳞畇畇，故无不奇。而其在北麓，负奇特甚，平地块石
隆起，魁然高阜也，忽又斩然一丘，两岸夹石，内容天
一线，外封者如帽，突者如卵，渠者如轨，凹者如武，脱
者如涔。石身圆转滑腻，有岌嶪槎枒之观，而绝无觚
“棱芒刺巉凿之迹，绀碧色泽，直是近时月白豆青染
成，殊非貌似草芽石皮，亦复无有手可抚而摩，舌可
伏而䑛，身可藉而卧，卧可溜滚直下，任其所底而不
作勾刺虞。”闻之，春涨兼天，漫过石顶十仞，兹穿透缺
嵌之处。盖冯夷握规，阳侯布砥，几万年神力淘刮，以
至于此。而此其水落石出，竞媚献巧之时也。溪水触
石则瀑过，瀑则渟渟，则澄泓瀑则訇磕。石夹溪踞南
麓咫许渡溪而亭冠山北向，青墙翠岸，素蜺白蛇，直
穷于睇所不及而止。一巨瀑逼石弄而轰翻，银𢭏雪
石上，人坐轰声中，身摇股栗，对语不闻，呿口战手，以
相指示而已。弄石而外，石田田如潮落洗沙，各竞爬
搔栉比即就之势。譬之青莲匝沼，绿云涌地，足之所
踏，无之非是。又似入波斯室邸，空青翡翠，木难《火齐》，
狼藉不收。三家窭人，口涎眼饱，眈眈而往，怅怅空归，
苦掇拾之，无可奈何耳。濑与智泉并附郭以瀑，则濑
之带溪信不及智之悬崖以石，则濑之光洁苍翠，嵌
透玲珑，什伯智泉而无算也。